
KRETINGOS RAJONO SAVIVALDYBĖS TARYBA

SVEIKATOS APSAUGOS IR SOCIALINIŲ REIKALŲ KOMITETO POSĖDŽIO PROTOKOLAS

2026 m. rugpjūčio 26 d. Nr. T16-47

Posėdis įvyko 2026-08-25 13.00–13.30 val.
Posėdžio pirmininkas – Sveikatos apsaugos ir socialinių reikalų komiteto pirmininkė Jolanta Girdvainė.
Posėdžio sekretorė – Kretingos rajono savivaldybės (toliau – Savivaldybės) Bendrojo skyriaus vyr. specialistė Reda Pilelienė.
Dalyvauja komiteto nariai: Vladas Baltuonis (nuotoliniu būdu), Gileta Gedvilienė, Juozas Mažeika, Justė Stonkutė, Saulius Šopaga, Vitalija Valančiutė (nuotoliniu būdu).
Dalyvauja kviestieji asmenys: 
Vaida Jakumienė – Savivaldybės vicemerė.
Antanas Kalnius – Savivaldybės meras.
Viktorija Karčiauskienė – Tarybos posėdžių sekretorė.
[bookmark: _Hlk225252102]Lukrecija Lengvinė – Strateginio planavimo ir investicijų skyriaus vedėja.
Giedrius Petreikis – Tarybos narys.
Rožė Perminienė – Sveikatos reikalų koordinatorė (patarėja) (nuotoliniu būdu).
Vilma Preibienė – Administracijos direktorė.
Alma Rumbutienė – Ekonomikos ir biudžeto skyriaus vedėja.

Posėdžiui pirmininkavo Sveikatos apsaugos ir socialinių reikalų komiteto (toliau – Komitetas) pirmininkė Jolanta Girdvainė, kuri paskelbė posėdžio pradžią. 
1. Dėl Sveikatos apsaugos ir socialinių reikalų komiteto posėdžio darbotvarkės patvirtinimo. Pranešėja – Jolanta Girdvainė.
Pasiūlymų dėl darbotvarkės nebuvo.
NUTARTA. Bendru sutarimu posėdžio darbotvarkei pritarta.
Komiteto pirmininkė J. Girdvainė klausė, ar yra nusišalinimų nuo svarstomų klausimų.
Nusišalinimų nebuvo pateikta.
2. SVARSTYTA. Dėl nepriklausomo veiklos audito atlikimo vertinant 2026 m. žiemos priežiūros darbų Kretingos mieste organizavimą, vykdymą ir kontrolę (spr. prj. T1-217). Pranešėjas – Giedrius Petreikis.
Svarstomu klausimu kalbėjo komiteto narė Justė Stonkutė, pranešėjas– tarybos narys Giedrius Petreikis.
Pasiūlymų balsavimui nepateikta.
NUTARTA. Bendru sutarimu pritarta balsuoti laisvai, sprendimą priimant tarybos posėdyje.
3. SVARSTYTA. Dėl pritarimo dalyvauti partnerio teisėmis projekte „Sveikatos tiltai“ (spr. prj. T1-228). Pranešėja – Ieva Venckutė.
NUTARTA. Vienbalsiai sprendimo projektui pritarta.
4. SVARSTYTA. Dėl Kretingos rajono gyventojo kortelės išdavimo ir naudojimo tvarkos aprašo tvirtinimo (spr. prj. T1-230). Pranešėja – Ieva Venckutė.
NUTARTA. Vienbalsiai sprendimo projektui pritarta.
5. SVARSTYTA. Dėl Kretingos rajono savivaldybės 2021–2030 m. strateginio plėtros plano tarpinės ataskaitos tvirtinimo (spr. prj. T1-235). Pranešėja – Lukrecija Lengvinė.
NUTARTA. Vienbalsiai sprendimo projektui pritarta.
6. SVARSTYTA. Dėl Kretingos rajono savivaldybės tarybos 2026 m. sausio 29 d. sprendimo Nr. T2-2 „Dėl Kretingos rajono savivaldybės 2026–2028 metų biudžeto patvirtinimo“ pakeitimo (spr. prj. T1-236). Pranešėja – Alma Rumbutienė.
NUTARTA. Vienbalsiai sprendimo projektui pritarta.
7. SVARSTYTA. Dėl Kretingos rajono savivaldybės tarybos 2026 m. sausio 29 d. sprendimo Nr. T2-1 „Dėl Kretingos rajono savivaldybės 2026–2028 metų strateginio veiklos plano tvirtinimo“ pakeitimo (spr. prj. T1-241). Pranešėja – Lukrecija Lengvinė.
NUTARTA. Vienbalsiai sprendimo projektui pritarta.
8. Kiti klausimai.
Komiteto pirmininkė Jolanta Girdvainė pasiūlė rugsėjo pirmąją dekadą surengti suplanuotus išvažiuojamuosius komiteto posėdžius Salantuose ir Nasrėnuose, konkrečią datą suderinant su įstaigų vadovais. J. Girdvainė taip pat iškėlė ligoninės Vaikų ligų skyriaus išlaikymo ir finansavimo klausimą. Ji teiravosi, ar ankstesni Sveikatos apsaugos ministerijos ir kitų institucijų pažadai dėl vaikų ligų skyrių išlaikymo, kompensacijų už negautas lėšas ir pacientų skaičiaus kvotų netaikymo yra oficialiai įteisinti bei ar numatytos konkrečios finansinės garantijos. Taip pat siūlė, esant poreikiui, imtis papildomų veiksmų ir kreiptis į atsakingas institucijas.
Sveikatos reikalų koordinatorė (patarėja) Rožė Perminienė informavo, kad Vaikų ligų skyriaus veikla gali būti tęsiama pagal galiojančius teisės aktus. Tačiau pažadai dėl papildomo ligoninių finansavimo ir kompensacijų už Vaikų ligų skyriaus išlaikymą kol kas nėra įteisinti teisės aktuose. Ji nurodė, kad Sveikatos apsaugos ministerija ir Valstybinė ligonių kasa planuoja rudenį rengti teisės aktą, kuriuo būtų nustatytas kompensavimo ligoninėms mechanizmas, kompensacijų skyrimo kriterijai ir dydžiai. Tikimasi, kad patvirtinus šį mechanizmą, lėšos ligoninėms būtų skiriamos nuo 2027 metų.
Meras Antanas Kalnius pažymėjo, kad šiais metais ligoninių finansavimo situacija greičiausiai nesikeis, todėl, pasikeitus Sveikatos apsaugos ministerijos politinei vadovybei, siūlė kreiptis į naująjį sveikatos apsaugos ministrą ir Lietuvos Respublikos Prezidentą. Kreipimosi tikslas – priminti ankstesnius įsipareigojimus dėl vaikų ligų skyrių išlaikymo ir finansavimo bei išsiaiškinti, kaip bus įgyvendinti viešai skelbti pažadai dėl papildomos paramos. Ypač svarbu gauti aiškų atsakymą dėl siūlytos iki 200 tūkst. eurų subsidijos rajonų ligoninėms ir užtikrinti, kad regionų ligoninėms skirtas finansavimas būtų realus ir pakankamas vaikų ligų skyriams išlaikyti.
Komiteto pirmininkė Jolanta Girdvainė klausė, ar komiteto nariai pritartų kreipimuisi raštu į naująjį sveikatos apsaugos ministrą, primenant ankstesnius įsipareigojimus dėl vaikų ligų skyrių išlaikymo ir finansavimo bei siekiant gauti konkretų atsakingų institucijų atsakymą dėl šių pažadų įgyvendinimo.
Komiteto nariai prieštaravimų nepateikė.
NUTARTA. Bendru sutarimu pritarta komiteto pirmininkės Jolantos Girdvainės siūlymui komiteto vardu kreiptis raštu į naująjį sveikatos apsaugos ministrą dėl vaikų ligų skyriaus išlaikymo ir finansavimo, primenant ankstesnius įsipareigojimus bei prašant pateikti informaciją apie jų įgyvendinimą ir numatomą finansavimo mechanizmą.
Komiteto narė Gileta Gedvilienė pristatė pasiūlymą Kretingos rajono savivaldybės lėšomis centralizuotai finansuoti ir ugdymo įstaigose įrengti higieninių paketų aparatus mergaitėms nuo 5 klasės. Ji pažymėjo, kad kai kuriose rajono mokyklose ši iniciatyva jau įgyvendinama, tačiau šiuo metu tai daroma pačių mokyklų lėšomis, todėl siūloma paslaugą centralizuoti savivaldybės lygmeniu. Ji pasiūlė aparatus įrengti 13-oje rajono ugdymo įstaigų, iš viso 14 aparatų, įtraukiant ir sporto bei meno mokyklas. Ji nurodė, kad, pagal Kretingos Jurgio Pabrėžos universitetinės gimnazijos praktiką, aparato nuoma kainuoja apie 15 Eur per mėnesį, o pilnas aptarnavimas su higieninių paketų papildymu – apie 40 Eur per mėnesį. Bendra preliminari paslaugos kaina rajono įstaigoms per metus sudarytų apie 5,4 tūkst. Eur, tačiau dėl ne kiekvieną mėnesį reikalingo papildymo faktinės išlaidos galėtų būti mažesnės. Ji pabrėžė, kad, nors tai būtų nedidelė našta savivaldybės biudžetui, higieninių paketų prieinamumas mokyklose užtikrintų rajono mergaitėms didesnį saugumą, orumą ir gerovę, todėl paragino komiteto narius palaikyti iniciatyvą.
Komiteto pirmininkė Jolanta Girdvainė padėkojo už iniciatyvą ir išsamiai pateiktus paskaičiavimus. Ji pažymėjo, kad higieninių paketų aparatų įrengimas ugdymo įstaigose yra gera ir Lietuvoje jau taikoma praktika, todėl pasiūlė komiteto nariams pritarti šiai iniciatyvai ir teikti ją svarstyti dėl finansavimo iš savivaldybės biudžeto bei sprendimo priėmimo Savivaldybės taryboje.
NUTARTA. Komiteto narių bendru sutarimu iniciatyvai pritarta.
Komiteto pirmininkė Jolanta Girdvainė pasiteiravo, ar komiteto nariai turi kitų klausimų ar pasiūlymų. Daugiau pasisakymų nebuvo.
Sutarta kitą kartą susitikti išvažiuojamajame komiteto posėdyje rugsėjo pradžioje Salantuose ir Nasrėnuose. Komiteto pirmininkė Jolanta Girdvainė padėkojo visiems už bendrą darbą ir paskelbė posėdį baigtą.
Posėdis baigtas 13.30 val. 

Sveikatos apsaugos ir socialinių reikalų komiteto posėdyje pateikti pasiūlymai, pastebėjimai.
1.	Posėdžio pabaigoje komiteto pirmininkė Jolanta Girdvainė iškėlė ligoninės Vaikų ligų skyriaus išlaikymo ir finansavimo klausimą. 
NUTARTA. Bendru sutarimu pritarta komiteto pirmininkės Jolantos Girdvainės siūlymui komiteto vardu kreiptis raštu į naująjį sveikatos apsaugos ministrą dėl vaikų ligų skyriaus išlaikymo ir finansavimo, primenant ankstesnius įsipareigojimus bei prašant pateikti informaciją apie jų įgyvendinimą ir numatomą finansavimo mechanizmą.
2.	Komiteto narė Gileta Gedvilienė pristatė pasiūlymą Kretingos rajono savivaldybės lėšomis centralizuotai finansuoti ir ugdymo įstaigose įrengti higieninių paketų aparatus, skirtus mergaitėms nuo 5 klasės.
NUTARTA. Komiteto nariai bendru sutarimu pritarė šiai iniciatyvai.


Posėdžio pirmininkė					Jolanta Girdvainė

